Începând cu 2011, economia Tunisiei a fost grav afectată de șocuri multiple, care au condus la o puternică scădere a creșterii economice, la dezechilibre macroeconomice, la creșterea ratei șomajului și a sărăciei (15 % dintre cetățenii tunisieni trăiesc sub pragul sărăciei) și la activități economice informale. Acest lucru a făcut și mai dificilă abordarea provocărilor socio-economice persistente care existau înainte de revoluție și care alimentează nemulțumirile în rândul cetățenilor tunisieni obișnuiți, în special al tinerilor și al persoanelor care trăiesc în regiunile mai puțin dezvoltate, conducând, în anumite cazuri, la tulburări sociale. În primul său discurs ținut în fața Parlamentului, Youssef Chahed, numit recent în funcția de șef al guvernului, a recunoscut aceste aspecte problematice. Cu toate acestea, Tunisia dispune de atuurile necesare pentru a transforma realizările sale democratice în succese economice: o populație tânără, educată și dinamică, o poziție geografică strategică, o industrie cu tradiție îndelungată, caracterizată prin întreprinderi de succes, orientate spre export, și vaste resurse naturale neexploatate, cum ar fi energia solară. Este nevoie urgentă de reforme structurale importante, care să permită continuarea eforturilor de stabilizare macroeconomică, să stimuleze creșterea economică durabilă și spiritul antreprenorial, să eficientizeze administrația, să combată corupția, să adapteze educația, dezvoltarea competențelor și formarea profesională la nevoile pieței muncii, precum și să distribuie în mod mai echitabil cheltuielile publice și bogăția.

Procesul de tranziție din Tunisia este fragil și se confruntă cu riscuri grave. În plus, provocări multiple și interdependente îi împiedică pe cetățenii tunisieni să profite pe deplin de toate beneficiile oferite de noul sistem democratic și libertățile asociate acestuia.

Pentru a sprijini Tunisia într-un context economic extrem de dificil, în 2016 UE a introdus o măsură excepțională temporară prin care a acordat un contingent tarifar suplimentar scutit de taxe vamale pentru uleiul de măsline, pentru o cantitate de 35 000 de tone pe an, timp de doi ani.

În perioada 2011-2016, asistența UE pentru Tunisia a fost de 2 miliarde EUR(1,2 miliarde EUR sub formă de granturi și 800 de milioane EUR ca asistență macrofinanciară). Această asistență a sprijinit punerea în aplicare a tranziției economice și democratice a Tunisiei și a contribuit la stabilitatea bugetară a țării prin intermediul asistenței macrofinanciare. Aceasta include, de asemenea, 85 de proiecte cofinanțate de UE și puse în aplicare de organizații ale societății civile, în valoare de 41 de milioane EUR.

1) în următorii cinci ani, în cadrul inițiativei UE privind incluziunea financiară, se va debloca un nou sprijin financiar destinat Tunisiei în valoare de aproximativ 200 de milioane EUR. Acest nou pachet va facilita accesul la finanțare pentru microîntreprinderile și întreprinderile mici și mijlocii care întâmpină dificultăți în obținerea de credite comerciale de la băncile locale prin ameliorarea condițiilor de credit (prin intermediul unui mecanism de garantare) și dezvoltarea unor noi surse de finanțare (microcredite, capital de risc etc.);

Sistemul statistic: guvernul are nevoie de un sistem statistic fiabil pentru a putea monitoriza punerea în aplicare a reformelor. UE va sprijini guvernanța consolidată și autonomia operațională a instituțiilor în cadrul sistemului statistic, în special în ceea ce privește principalii indicatori socioeconomici de la nivel național și regional.

să sprijine dezvoltarea economiei digitale pentru a accelera creșterea economică în sectorul tehnologiei informației, de exemplu, prin furnizarea de sprijin pentru ecosistemele digitale, pentru introducerea internetului de mare viteză, pentru inovatorii în domeniul digital etc.; să integreze digitalizarea IMM-urilor;

Securitatea Tunisiei este crucială, nu numai pentru cetățenii săi și pentru dezvoltarea economică, în special în sectorul turismului, ci și pentru Uniunea Europeană și cetățenii acesteia.

Din 2015, UE și-a intensificat cooperarea cu Tunisia în materie de securitate, în special în domeniul combaterii terorismului și al prevenirii extremismului violent și a radicalizării, promovând, în același timp, respectarea deplină a statului de drept, a drepturilor omului și a libertăților fundamentale. Această cooperare răspunde unei probleme acute care poate fi abordată numai în mod colectiv.

În plus față de mecanismul de coordonare în domeniul securității al grupului G7+5, care are un rol decisiv în consolidarea schimbului de informații și a coordonării dintre autoritățile tunisiene și partenerii internaționali, UE și-a intensificat dialogul cu Tunisia prin desfășurarea, în septembrie 2015, la Tunis, a unui prim dialog politic consolidat privind cooperarea în materie de securitate și combaterea terorismului. În cadrul următoarei sesiuni, care este planificată să aibă loc mai târziu în cursul acestui an, vor fi analizate progresele înregistrate și vor fi identificate noi etape de cooperare. Societatea civilă va fi implicată în acest proces.

În conformitate cu dimensiunea consolidată privind securitatea în cadrul revizuirii PEV, UE ar trebui:

să continue punerea în aplicare a programului de sprijinire a reformei sectorului de securitate, în valoare de 23 de milioane EUR, și să acorde asistență pentru consolidarea capacităților prin intermediul altor instrumente;

să acorde, ori de câte ori este necesar, sprijin suplimentar pentru punerea în aplicare a măsurilor de securitate, în special în conformitate cu pachetul de proiecte prezentat Tunisiei în martie 2016;

să ofere sprijin Tunisiei pentru combaterea terorismului și prevenirea radicalizării, în special pentru construirea capacităților naționale, și să furnizeze, în cadrul unor programe regionale și tematice, expertiză cu privire la chestiuni precum: prevenirea radicalizării, gestionarea frontierelor, promovarea anchetelor și a urmăririlor penale desfășurate cu respectarea statului de drept, comunicarea strategică, abordarea problemei luptătorilor teroriști străini și a criminalității organizate. Întrucât activitățile din cadrul politicii de securitate și apărare comune nu au fost considerate a fi, până în prezent, cea mai adecvată modalitate de sprijinire a Tunisiei, UE este dispusă să ia în considerare toate posibilitățile pentru a sprijini Tunisia, atunci când este necesar;

să consolideze cooperarea cu agențiile și organismele relevante ale UE, inclusiv cu Europol, Colegiul European de Poliție, Eurojust, Frontex și Colegiul European de Securitate și Apărare, precum și cu Centrul de excelență din cadrul rețelei UE pentru sensibilizarea publicului cu privire la radicalizare;

să includă chestiunea armelor de foc și a explozivilor în dialogul politic cu Tunisia și să se concentreze asupra măsurilor operaționale practice în scopul îmbunătățirii cooperării în materie de aplicare a legii în acest domeniu;

să intensifice cooperarea în domeniul gestionării și prevenirii riscurilor de dezastre prin intermediul activităților din cadrul mecanismului de protecție civilă al Uniunii, în special prin consolidarea sistemelor de alertă timpurie și a capacității de prevenire și pregătire.

4.6. Eforturi comune pentru o mai bună gestionare a migrației și a mobilității

Gestionarea eficace a migrației constituie o prioritate politică pentru Uniunea Europeană și Tunisia. UE dorește să își intensifice cooperarea cu Tunisia în acest domeniu, în special pentru a preveni migrația neregulamentară și pentru a aborda cauzele profunde ale migrației. Majoritatea cetățenilor tunisieni din străinătate locuiesc în state membre ale UE.

Tunisia a lucrat la elaborarea unei politici naționale în materie de migrație începând din 2012. Aceasta urmărește să se asigure că migranții în Tunisia beneficiază de asistență, că drepturile lor sunt protejate și că li se oferă posibilitatea de a participa la dezvoltarea Tunisiei. Finalizarea și punerea în aplicare a acestei politici ar trebui să fie sprijinite.